b'\n_START_ARTICLE_\nNikolaj Bobrikov\n_START_SECTION_\nGeneralguvern\xc3\xb8r for Storfyrsted\xc3\xb8mmet Finland\n_START_PARAGRAPH_\n\xc2\xabFebruarmanifestet\xc2\xbb, undertegnet av tsar Nikolaj II den 15. februar 1899, markerte begynnelsen p\xc3\xa5 \xc2\xabundertrykkelses\xc3\xa5rene\xc2\xbb (sortovuodet). I manifestet erkl\xc3\xa6rte tsaren at imperiets lover var h\xc3\xb8yere rangert enn fyrsted\xc3\xb8mmets egne lover, trykkefriheten forsvant og sensur ble innf\xc3\xb8rt. En halv million finner undertegnet en underskriftskampanje som ba Nikolaj II om \xc3\xa5 oppheve manifestet, men delegasjonen som skulle bringe underskriftene til tsaren n\xc3\xa5dde aldri frem til ham._NEWLINE_I 1900 krevde Bobrikov at all korrespondanse mellom regjeringskontorer skulle foreg\xc3\xa5 p\xc3\xa5 russisk, og undervisning p\xc3\xa5 russisk i skolene skulle \xc3\xb8kes. Den finske h\xc3\xa6ren ble oppl\xc3\xb8st i 1901, og det ble krevd at finske vernepliktige skulle tjenestegj\xc3\xb8re i russiske enheter uansett hvor i det russiske imperiet. Ved f\xc3\xb8rste innkallelse i 1902 m\xc3\xb8tte bare 42\xc2\xa0% av de vernepliktige opp, og i 1905 ble verneplikten i Finland avskaffet da man ans\xc3\xa5 finnene som up\xc3\xa5litelige._NEWLINE_I 1903 ble Bobrikov gitt diktatorisk makt av tsaren s\xc3\xa5 han kunne avskjedige regjeringsmedlemmer og stenge aviser. Siden 1899 hadde det finske folkets forakt og frykt for Bobrikov \xc3\xb8kt for hver dag.\n_START_SECTION_\nAttentatet p\xc3\xa5 Bobrikov\n_START_PARAGRAPH_\nDen 16. juni 1904 utf\xc3\xb8rte den unge nasjonalisten Eugen Schauman et attentat mot Bobrikov, da han skj\xc3\xb8t ham tre ganger og deretter seg selv to ganger. Schauman d\xc3\xb8de \xc3\xb8yeblikkelig. Bobrikov klarte etter store anstrengelser \xc3\xa5 bevege seg til det samlede senatet, hvoretter han ble sendt til et sykehus. P\xc3\xa5 tross av de finske legenes anstrengelser, sto Bobrikovs liv ikke til \xc3\xa5 reddes, og han d\xc3\xb8de dagen etter. Etter begravelsen den 20. juni i Uspenskijkatedralen i Helsingfors ble liket flyttet til St. Petersburg og han ble begravd der._NEWLINE_Selv om attentatet p\xc3\xa5 Bobrikov ble m\xc3\xb8tt av glede blant finnene, resulterte det i strengere russifisering av landet. Tsar Nikolaj II erkl\xc3\xa6rte etter Bobrikovs d\xc3\xb8d at hans store bedrifter ville bli foreviget i Russlands historie.'